
[bookmark: TextBodyBegin]Euroopan parlamentti, joka
–	ottaa huomioon työjärjestyksen 144 artiklan 5 kohdan ja 132 artiklan 4 kohdan,
A.	ottaa huomioon, että Venezuelassa on yli 300 poliittista vankia;
B.	ottaa huomioon, että Venezuelan hallinto sieppasi 9. helmikuuta 2024 Espanjan kansalaisen, asianajajan ja ihmisoikeusaktivistin Rocío San Miguelin, joka tuomittiin poliittisin perustein epäillystä salaliitosta Nicolás Maduroa ja hänen hallintoaan vastaan; ottaa huomioon, että hän on tällä hetkellä pidätettynä El Helicoidessa, joka tunnetaan ihmisoikeusloukkauksista, myös kidutuksesta;
C.	ottaa huomioon, että Maduron hallinto karkotti YK:n ihmisoikeusvaltuutetun toimiston (OHCHR) syytettyään sitä kolonialistisesta toiminnasta, väärinkäytöksistä ja poliittisen opposition yllyttämisestä sen jälkeen, kun YK:n valtuutettu oli tuominnut San Miguelin pidätyksen;
D.	ottaa huomioon, että kenraali Hernández Da Costa on ollut poliittisena vankina elokuusta 2018 lähtien; ottaa huomioon, että 19. helmikuuta 2024 hänet siirrettiin pakkokeinoin poliittisille vangeille tarkoitettuun El Rodeo 1 -vankilaan; ottaa huomioon, että samalla siirrettiin muitakin vankeja, joiden joukossa oli joitakin EU:n kansalaisia, mutta siirrettyjen vankien lukumäärästä ei ole tietoa; ottaa huomioon, että kenraalilla on sairauksia, jotka edellyttävät jatkuvaa hoitoa, joka on häneltä evätty;
E.	ottaa huomioon, että neljä opposition presidenttiehdokkaalle María Corina Machadolle työskentelevää kampanjakoordinaattoria eli Juan Freites, Luis Camacaro, Guillermo Lopez ja Emil Brandt on myös vangittu poliittisin perustein ja heitä pidetään eristyksissä;
F.	ottaa huomioon, että tunnustamaton kansalliskokous alkoi tammikuussa 2024 taas käsitellä lakia, jolla pyritään rajoittamaan, kriminalisoimaan ja lakkauttamaan valtiosta riippumattomia järjestöjä;
1.	tuomitsee jyrkästi sen, että Maduron hallinto on vanginnut satoja ihmisiä poliittisiksi vangeiksi;
2.	pitää erittäin valitettavana sitä, että näitä vankeja pidetään oloissa, jotka ovat Yhdistyneiden kansakuntien laatimien vankien kohtelun minimitasoa koskevien sääntöjen vastaisia;
3.	vaatii vapauttamaan välittömästi ja ehdoitta kaikki poliittiset vangit ja mielivaltaisesti pidätetyt henkilöt ja palauttamaan heille täydet oikeudet; kehottaa hallintoa lopettamaan sortopolitiikan ja hyökkäykset kansalaisyhteiskuntaa ja oppositiota vastaan;
4.	kehottaa Chilen viranomaisia tutkimaan perusteellisesti Maduron hallintoa paenneen entisen poliittisen vangin Ronald Ojedan murhan;
5.	kehottaa komission varapuheenjohtajaa / unionin ulko- ja turvallisuuspolitiikan korkeaa edustajaa ja neuvostoa asettamaan lisää pakotteita hallinnolle, myös korkean tason virkamiehille, turvallisuusjoukkojen jäsenille, hallinnon korkeimmalle oikeudelle ja Madurolle itselleen;
6.	kehottaa Kansainvälistä rikostuomioistuinta sisällyttämään käynnissä olevat ihmisoikeusloukkaukset ja mielivaltaiset pidätykset tutkintaansa, joka koskee Maduron hallinnon väitettyjä rikoksia ihmisyyttä vastaan;
7.	kehottaa kansainvälistä yhteisöä tukemaan demokratian palauttamista Venezuelaan, erityisesti kun otetaan huomioon tulevat vaalit, joihin oppositiojohtaja María Corina Machadon on voitava osallistua rajoituksitta;
8.	kehottaa Venezuelan viranomaisia sallimaan jälleen YK:n ihmisoikeusvaltuutetun toimiston toiminnan ja takaamaan sen pääsyn vankiloihin sekä varmistamaan esteettömän pääsyn YK:n erityismenettelyjen toimeksiannon haltijoille;
9.	kehottaa puhemiestä välittämään tämän päätöslauselman neuvostolle, komission varapuheenjohtajalle / unionin ulko- ja turvallisuuspolitiikan korkealle edustajalle, jäsenvaltioille, Latinalaisen Amerikan ja Karibian valtioiden yhteisölle, Amerikan valtioiden järjestölle, YK:n pääsihteerille ja Venezuelan hallinnolle.

